Covid-19-pil in SA goedgekeurArgieffoto ter illustrasie van molnupiravir. (Foto: Merck & Co via AFP) Die Suid-Afrikaanse Gesondheidsproduktebeheerraad (Sahpra) het nou ook die gebruik van die antivirale pil bekend as molnupiravir vir die behandeling van Covid-19 deur sogenaamde hoërisiko-volwassenes goedgekeur. Die pil word toegedien nadat Covid-19 opgedoen is om die simptome te behandel. Sahpra het Donderdag in ŉ verklaring gesê die invoer van molnupiravir is voorwaardelik vir ŉ aanvanklike tydperk van ses maande goedgekeur. Dié pil is ontwikkel deur die Amerikaanse farmaseutiese reus, Merck & Co., en word reeds in onder meer Brittanje gebruik om Covid-19-pasiënte se simptome – wat matig tot ernstig kan wees – te behandel. Molnupiravir verminder die vermoë van ŉ virus om te repliseer en vertraag sodoende die siekte. Die pil word binne vyf dae ná die aanvang van simptome geneem en kan volgens ŉ proefstudie – wat voor die Omikronvariant se verskynsel gedoen is – ŉ risikopasiënt se kans vir hospitaalopname en sterfte met 30% verminder. “Die goedkeuring van molnupiravir vir deernisgebruik dien as verdere behandeling in die stryd teen Covid-19,” het die uitvoerende hoof van Sahpra, Boitumelo Semete-Makokotlela, gesê. Suid-Afrika is oënskynlik die ergste van alle lande op die Afrika-kontinent deur die Covid-19-pandemie getref, met meer as 3,6 miljoen bevestigde koronavirusgevalle en meer as 97 000 sterftes.